ལན།རྗེ་ཡི་འདུལ་འགྲེལ་འཕྲུལ་གྱི་སྒྲོན་མེ་ལས།བླ་མུ་ཐུར་དགོངས་པ་རབ་གསལ་ལོ།ཡ་ཟི་བོན་སྟོན་ཡང་ཟེར་རོ།།ཚུལ་མིང་ཤེས་རབ་ཚུལ་ཁྲིམས་སོ།།ཞེས་གསུངས་པ་དང་།ཤར་རྫའི་ལེགས་བཤད་མཛོད་དུ་སྲིད་རྒྱུད་ཀྱི་ལུང་དྲངས་པ།དམུ་ཙ་ཏྲ་ཧེའི་སྤྲུལ་པ་ནི།།དྲང་སྲོང་ལུས་ལ་མཁྱེན་པ་ཅན།།ཡ་ཟི་བོན་སྟོན་ཞེས་ཀྱང་བྱ།།བར་དུ་མུ་ཐུར་དགོངས་པ་གསལ།།ཚུལ་མིང་ཤེས་རབ་ཚུལ་ཁྲིམས་མཚན།།སུམ་སྣང་རྨ་ཡི་བྲག་ལ་འབྱུང༌།།ཞེས་གསུངས་པ་ལྟར།བན་ཕྱོགས་ནས་བླ་ཆེན་དགོངས་པ་རབ་གསལ་ཞེས་མཚན་འབོད་ཆེ་བ་དང་བོན་ཕྱོགས་ནས་བླ་མུ་ཐུར་དགོངས་པ་རབ་གསལ་ཞེས་འབོད་ཆེ་བ་ཡིན་ཀྱང་དོན་དུ་སྐྱེས་བུ་གཅིག་ཡིན་པར་འདོད་དོ།གཤམ་དུ་དེ་སྔོན་བླ་ཆེན་སྐོར་དཔེ་ཆ་ཁག་ཏུ་མཚན་འབོད་སྟངས་མི་འདྲ་བ་བྱུང་བ་ཁག་རྩོམ་ཡིག་ཅིག་ནས་སྟབས་བདེར་ཟུར་འདོན་ཞུས་པ་དེར་གཟིགས།